### 10.    Ansøgning om godkendelse af skema A - Opførelse af 6 almene ældreboliger i [adresse] - Boligselskabet Alliken

**Åbent**

Sagsnr.: 326-2016-52419       J.nr.: 03.02.12           Dokumentnr.:
326-2016-367334

**Sagstype**

Beslutning.

**Resume og sagens baggrund**

Kalundborg Kommune har tidligere rettet henvendelse til
Flemming Simonsen om opførelse af 6 nye boliger til Botilbud Præstehaven i
Kalundborg, og Kommunalbestyrelsen godkendte herefter 6 nye pladser i
[adresse] på sit møde den 27. januar 2016.

Flemming Simonsen, v/Domea sender ansøgning af 31.
oktober 2016 om godkendelse af skema A vedrørende opførelse af 6 almene
ældreboliger beliggende [adresse] i Kalundborg. Boligerne er en
udvidelse af den nuværende afdeling, som består af 36 ældreboliger.

Anskaffelsessummen forventes at udgøre 10,346 mio.kr.,
hvorved kommunen skal betale en kommunal grundkapital på 1.034.600 kr. svarende
til 10 % af anskaffelsessummen. Herudover skal kommunen påtage sig garanti for
realkreditlånet.

Lovhjemmel: Almenboligloven.

**Indstillinger**

Direktøren indstiller, at

1. projektet og
skema A godkendes med en anskaffelsessum på 10,346 mio.kr.

2. der gives
tilsagn om kommunegaranti for den del af realkreditlånet, der ligger ud over 60
% af ejendommens værdi.

3. den foreløbige
husleje for boligerne godkendes til 1.496 kr. pr. m2.

4. den kommunale
grundkapital finansieres af det afsatte beløb på budgettet på 1.025.354 kr., og
ved at der gives en tillægsbevilling på 9.246 kr. finansieret af de likvide
aktiver.

**Behandling**

Økonomiudvalget, Kommunalbestyrelsen.

**Sagsfremstilling**

De 6 almene ældreboliger er hver på 75 m2 og 2 værelser,
dvs. et samlet areal på 450 m2. Boligerne opføres på boligselskabets egen
matrikel og som en tilbygning til de eksisterende boliger. Der opføres ikke
yderligere serviceareal.

Boligselskabet har indberettet skema A i det lovpligtige
BOSSINF.

Det forventes, at byggeafsnittet med de 6 nye boliger vil
blive slået sammen med den eksisterende afdeling, når byggeregnskabet for
nybyggeriet er afsluttet og godkendt.

*Planforhold og byggetilladelse og parkeringsforhold*

Den nye tilbygning opføres i samme materialer og med samme
udseende som nuværende bygninger. Tilbygningen placeres sammenbygget med blok 3
på grundens sydlige areal. Der er medsendt plantegning af tilbygningen samt
billeder af eksisterende bygning. Der er ikke på nuværende tidspunkt udført
geotekniske målinger vedrørende funderingsforhold, men dette vil blive udført
som del af detailprojekteringen.

Plan, Byg og Miljø har den 6. oktober 2016 meddelt dispensation
for en bebyggelsesprocent på 28 %, hvorefter byggeriet anses for at være i
overensstemmelse med den gældende lokalplan for området.

Ansøgning om byggetilladelse skal fremsendes til godkendelse
inden skema B kan godkendes, ligesom byggeriet ikke må være påbegyndt
før skema B er godkendt.

Det fremgår af ansøgningen, at de nuværende
parkeringspladser er tilstrækkelige, og der er således ikke beregnet anlæg af
nye parkeringspladser i projektet. Bygherre vil i forbindelse med
byggetilladelsen ansøge om fritagelse for anlæg af yderligere p-pladser.

*Anskaffelsessum*

Maksimumbeløbet i 2016 for ældreboliger i Kalundborg Kommune
udgør 22.990 kr. pr. m2 incl. energitillæg, dvs.  22.990 kr. x 450 m2 =10,346
mio.kr. Dette beløb må ikke overskrides.

Den samlede anskaffelsessum ifølge skema A udgør 10,346
mio.kr. og fordeles således:

|  |  |
| --- | --- |
| Grundudgifter (udmatrikulering og tilslutningsafgifter) | 304.000 kr. |
| Entrepriseudgifter | 7.996.000 kr. |
| Omkostninger | 1.886.000 kr. |
| Gebyrer | 160.000 kr. |
| I alt | 10.346.000 kr. |

som finansieres således:

|  |  |  |
| --- | --- | --- |
| Kommunal grundkapital | 10 % | 1.034.600 kr. |
| Beboerindskud | 2 % | 206.920 kr. |
| Støttede lån | 88 % | 9.104.480 kr. |

*Garanti*

Ud over det kommunale grundkapitallån påtager kommunen sig
en kommunal garanti for den del af lånet, som ligger ud over 60 % af
ejendommens markedsværdi. Markedsværdien opgøres af det långivende
realkreditinstitut *efter* opførelsen, hvorfor garantien ikke kendes før.

*Støttesagsgebyr*

Støttesagsgebyr til Kalundborg Kommune udgør 2,5 promille af
anskaffelsessummen og forventes at blive 25.865 kr., som der søges bevilling
til i forbindelse med kommunalbestyrelsens godkendelse af skema C.

*Forbrugsafgifter*

Den eksisterende bebyggelse med 36 boliger har kollektiv
afregning af forbrugsafgifter (vand, varme, el og antennebidrag), og de 6 nye
boliger ønskes opført med samme kollektive forbrugsafregning. Dette udgør for
de nuværende boliger 1.726 kr. pr. m2.

*Huslejen*

Huslejen i skema A er angivet til 1.496 kr. pr. m2, hvilket
svarer til en husleje på 9.350 kr. pr. måned ved en boligstørrelse på 75 m2.

Den endelige beregning af huslejen i forbindelse med den
kollektive afregning af forbrugsafgifterne vil dog først kunne ses i skema B,
og forventes at blive 1.420 kr. pr. m2, hvilket svarer til en husleje på 8.875
kr. pr. måned.

Forskellen på de eksisterende 36 ældreboliger og de 6 nye
ældreboliger forventes således:

Nye boliger, husleje pr. måned, incl. forbrugsudgifter                                 8.875
kr.

Eksisterende boliger, husleje pr. måned, incl.
forbrugsudgifter                      7.758 kr.

Forskel                                                                                               1.117
kr.

Forskellen skyldes dels, at boligstørrelsen er forøget med 5
m2 (de nuværende boliger er 70 m2) pga. isoleringskrav og større gangareal til
fordeling på kun 6 boliger. Dette påvirker huslejen med ca. 600 kr. Resten
skyldes primært forhøjelse på kapitaludgifterne (belåning ud fra
anskaffelsessummen).

Anne Toft vil blive reguleret ved skema B ud fra
aktuelle drifts- og forbrugsudgifter.

*Lejeledighed*

Der er med virkning fra 1. april 2013 indført en
indberetningspligt ved nye tilsagn, hvis der i kommunen findes mere end 2 %
ledige familie- eller ungdomsboliger, der medfører lejetab, jf.

§ 104  og § 115, stk. 7.

Økonomistaben har noteret sig, at ledighedsprocenten i
Kalundborg Kommune udgør 0,12 % pr. 1. oktober 2016.

*Supplerende oplysninger*

Der er som bilag til skema A ansøgning vedlagt det
lovpligtige AB92 (Almindelige betingelser for arbejder og leverancer i Bygge-
og anlægsvirksomhed), som er grundlag for den aftale, der vil blive indgået
mellem Boligselskabet Alliken som bygherre og den pågældende entreprenør, der i
licitationen vinder opgaven med opførelsen af byggeriet.

Boligselskabet vil indgå aftale vedrørende totalrådgivning
med det lokale firma ISC Rådgivende Ingeniører A/S i Kalundborg. ISC vil
varetage opgaver som totalrådgivning og være ansvarlig for projektering,
tilbudsindhentning, tilsyn, sikre aflevering og ibrugtagning.

Byggeriet ønskes udført som hovedentreprise med 4-5
deltagende tilbudsgivere. Det anses ikke for formålstjenligt at udbyde
entreprisearbejdet som fagentrepriser, da dette vil kræve store ressourcer af
rådgivergruppen til styring og koordinering. Det vurderes, at den samlede
økonomi er for lille til at kunne bære disse forøgede ressourcer.

I forbindelse med tilbudsgivning vil der blive taget kontakt
til Kalundborgegnens Erhvervsråd for at undersøge og afdække muligheder
vedrørende lokale firmaer, som eventuelt kan have interesse og kapacitet til at
indgå i tilbudsgivningen som hovedentreprenør.

*Tidsplan*

|  |  |
| --- | --- |
| Forventet skema A godkendelse | 30.11.2016 |
| Projektering | 01.12.2016 - 28.02.2017 |
| Tilbudsindhentning | 01.03.2017 - 15.04.2017 |
| Udarbejdelse af skema B | 15-04-2017 - 30.04.2017 |
| Skema B fremsendelse | 30.04.2017 |
| Forventet skema B godkendelse | 30.06.2017 |
| Kontrahering med entreprenør | 01.07.2017 |
| Mobiliseringsperiode for entreprenør | 01.07.2017 - 30.07.2017 |
| Udførelse af byggeri | 30.04.2018 |
| Forventet ibrugtagning af byggeri | 01.05.2018 |
| Skema C fremsendelse | 30.10.2018 |

**Økonomiske konsekvenser**

Den samlede grundkapital på 1.034.600 kr. finansieres af
budget 2016 "Indskud i Landsbyggefonden med 1.025.354 kr." og
tillægsbevilling på 9.246 kr. som finansieres af likvide midler.

Afgivelse af kommunegaranti til opførelse af almene boliger
påvirker ikke den kommunale låneramme.

**Økonomiudvalgets møde den 23.
november 2016:**

Anbefales.